ফের ট্রেনে আগুন! এবার নৈহাটি লোকালে

শিয়ালদহ: সাতসকালে ফের ট্রেনে অগ্নিকান্ডের ঘটনা সামনে আসে। জানা যাচ্ছে, শিয়ালদহ স্টেশনে দাঁড়িয়ে থাকা নৈহাটি লোকালে লাগে আগুন। কিন্তু কীভাবে লাগে এই আগুন?

জানা যাচ্ছে, ওভারহেড তার থেকে ঘটে এই দুর্ঘটনা। বুধবার ভোর ৪টে ১০ নাগাদ এই ঘটনা ঘটে। দাঁড়িয়ে থাকা লোকাল ট্রেনটিতে আগুন লেগেছে তা প্রথম দেখতে পান রেলকর্মীরাই। তবে জানা যাচ্ছে, ট্রেনটি তখন পুরোপুরি ফাঁকা ছিল, কোন যাত্রী না থাকায় বড়সড় দুর্ঘটনা ঘটার হাত থেকে মিলেছে রেহাই।

আরও পড়ুন: কাঁকরতলার থানার ওসিকে ক্লোজ বীরভূম জেলা পুলিশ সুপারের

পূর্ব রেল সূত্রে খবর, এদিন এই ঘটনাটি ঘটে শিয়ালদহ স্টেশনের ৫ নম্বর প্ল্যাটফর্মে। সেখানে এসে দাঁড়ায় আপ নৈহাটি লোকাল ট্রেনটি। আচমকাই ওভারহেড তার থেকে আগুন লেগে যায় ওই ট্রেনে। কিছুক্ষণের মধ্যেই কালো ধোঁয়ায় ছেয়ে যায় গোটা এলাকা। আর যা দেখতে পেয়েই প্ল্যাটফর্ম জুড়ে শুরু হয় হুড়হুড়ি। যাত্রীদের মধ্যে ছড়িয়ে পরে আতঙ্ক। জানা যাচ্ছে, ট্রেনের প্রথম কামরার উপরে প্যান্টোগ্রাফ, আর সেখানেই ওভারহেডের তার ছুঁতেই ধরে যায় আগুন। পরে অবশ্য রেলের তরফ থেকে আগুন লাগা ট্রেনটি কারশেডে পাঠিয়ে বিকল্প ট্রেনের ব্যবস্থা করা হয়।

ঘটনায় যাতে আর কোনরকম দুর্ঘটনা না ঘটে, সেই কথাকে মাথায় রেখে বিপদ এড়াতে প্ল্যাটফর্মের বিদ্যুৎ সংযোগ বিচ্ছিন্ন করে দেওয়া হয়।

দেখুন অন্য খবর